फेर तो म्हे बराबर मिलता रैया। म्हैं 'राजस्थानी काव्य मांय रामकथा` माथै पी-एच.डी. करी अर म्हारो जद राष्‍ट्रभाषा हिन्दी प्रचार समिति, श्रीडूंगरगढ़ कानी सूं सम्मान करीज्यो, तद चूरू सूं दुर्गेशजी अर बनावारी खामोश ई बधाई देवण नै आया हा। बीकानेर विश्वविद्यालय बण्यां पछै इणरा पैला कुलपति म्हारै शोध-प्रबंध रो विमोचन करयो अर बांरै मूंढ़ै सूं 'कूपमंडूक` सबद सुणनै राजस्थानी साहित्याकारां हल्लो मचा दियो अर अखबारां मांय ऊलजलूल टिप्पण्यां आपरै नांव सूं छपावण लाग्या तो दुर्गेशजी म्हनैं फोन करनै बूझयो के आप उण कार्यक्रम मांय हा, बताओ कांई हुयो? म्हैं कैयो, कीं ई नीं हुयो, सगळी फालतू बातां है, फेर दुर्गेशजी री टीप नीं छपी। अैड़ा खरा मिनख हा दुर्गेशजी। बै पैली घटना री तैकीकात करता अर फेर इज अखबार मांय लिखता। एक पख री बात नै इज वै तूल नीं देंवता। आज अैड़ां लोगां रो घणो तोड़ो है।